Alkohol, dwelms uit Mosambiek na SA gesmokkelDie vervoer van drank is in dié stadium verbode in Suid-Afrika. (Foto: SA Polisie) ŉ Vragmotorbestuurder is by die Lebombo-grenspos in hegtenis geneem nadat hy glo alkohol en heroïen vanuit Mosambiek na Suid-Afrika probeer smokkel het. Francisco Langa het Vrydag in die landdroshof op Komatipoort in Mpumalanga verskyn nadat hy met die besending van meer as R600 000 betrap is. Hy was op pad na Johannesburg, het kapt. Dineo Sekgotodi, woordvoerder van die Valke, gesê. Vier pakke heroïen en verseëlde bokse jenewer is in die vragmotor ontdek. Langa is aangekla van die handel in dwelms en oortreding van die afsonderingsregulasies. Hy verskyn na verwagting Dinsdag weer in die hof. Die dwelms waarop die polisie beslag gelê het. (Foto: SA Polisie)